‘ธนชาต’บุกเก็บหุ้นสหรัฐเป้า1ปีโต8%
บลจ.ธนชาต เล็งจังหวะเหมาะลงทุนหุ้นสหรัฐ เน้นบริษัทชั้นนำ แอปเปิล วอลท์ ดิสนีย์ จีเอ็ม สตาร์บัคส์ ตั้งเป้ากำไร 1 ปี 8%
14 พ.ย. 2555

บลจ.ธนชาต เล็งจังหวะเหมาะลงทุนหุ้นสหรัฐ เน้นบริษัทชั้นนำ แอปเปิล วอลท์ ดิสนีย์ จีเอ็ม สตาร์บัคส์ ตั้งเป้ากำไร 1 ปี 8% 
นายบุญชัย เกียรติธนาวิทย์ กรรมการผู้จัดการ บริษัทหลักทรัพย์จัดการกองทุน (บลจ.) ธนชาต เปิดเผยว่า บริษัทจะเปิดขายกองทุนธนชาตยูเอสชาเลนจ์ (TUSChallenge) ในวันที่ 1422 พ.ย.นี้ เพียงครั้งเดียว โดยเน้นลงทุนในหุ้นที่จดทะเบียนในตลาดหุ้นในสหรัฐ โดยเป็นหุ้นขนาดใหญ่ที่มีชื่อเสียงเป็นที่รู้จักทั่วโลก และมีศักยภาพในการเติบโตสูง ประสบความสำเร็จทางธุรกิจ มีปัจจัยพื้นฐานดี หรือมีแหล่งที่มาของรายได้กระจายอยู่ทั่วโลก ไม่กระจุกตัว หรือมีราคาต่ำน่าลงทุน โดยตั้งเป้าหมายสร้างผลตอบแทนให้ได้ 8% ภายในเวลา 1 ปี 
“แม้ว่าสหรัฐอเมริกาในภาพรวมจะยังมีปัญหาเศรษฐกิจอยู่ แต่หากพิจารณาหุ้นบางตัวในตลาดหลักทรัพย์ กลับพบว่ามีหุ้นพื้นฐานดีอยู่เป็นจำนวนมาก จึงเล็งเห็นโอกาสที่จะตั้งกองทุนที่ลงทุนในหุ้นสหรัฐ โดยเน้นเลือกหุ้นที่มีคุณภาพและผลประกอบการดีเยี่ยมมาลงทุน” นายบุญชัย กล่าว
นอกจากนี้ นายบุญชัย ยังกล่าวอีกว่า หุ้นเป้าหมายของกองทุนประกอบด้วย Apple Inc. ที่เพิ่งออก Mini iPad และ iPhone 5 โดยคาดว่าจะขายได้อย่างละไม่ต่ำกว่า 100 ล้านเครื่องทั่วโลกในปีหน้า หรือบริษัท Walt Disney Co. ได้เข้าไปซื้อกิจการบริษัท Lucasfilm บริษัทผู้ผลิตหนังสตาร์วอร์ส ซึ่งจะสามารถต่อยอดผลิตภัณฑ์ต่างๆ ของบริษัทได้ต่อไปในอนาคต นอกจากนั้นแล้วยังมีบริษัทอื่นๆ อีก เช่น General Motors Co. หรือ Starbucks ที่คาดว่าจะได้รับผลดีจากการฟื้นตัวของการอุปโภคบริโภคภายในประเทศจากมาตรการอัดฉีดสภาพคล่องในระบบเศรษฐกิจ อีกทั้งการกดดอกเบี้ยให้อยู่ในระดับต่ำต่อไปจนถึงปี 2558 
“หุ้นสหรัฐที่คัดสรรมาแล้วเหล่านี้ ล้วนเป็นกลุ่มที่คาดว่าจะได้ประโยชน์จากการกลับมาของผู้ผลิตในสหรัฐ บริษัทในตลาดสหรัฐเหล่านี้ล้วนมีรากฐานมั่นคง เป็นผู้นำในตลาดนั้นๆ และมีอำนาจต่อรองด้านราคาสูงกว่าคู่แข่ง” นายบุญชัย กล่าว
ด้านนายสมชัย บุญนำศิริ กรรมการผู้จัดการ บลจ.กรุงไทย กล่าวว่า กองทุนเปิด KTAM SET Banking ETF Tracker (EBANK) ปิดการจำหน่ายไปเมื่อวันที่ 9 พ.ย. มีเงินลงทุนเข้ามาประมาณ 616 ล้านบาท ราคา 4.97920 บาทต่อหน่วย และจะเข้าจดทะเบียนซื้อขายในตลาดหลักทรัพย์แห่งประเทศไทยในวันที่ 20 พ.ย.นี้ 
ขณะที่กองทุนเปิดกรุงไทย 8% ทริกเกอร์ฟันด์ 8 ปิดจำหน่ายเมื่อวันที่ 8 พ.ย. สามารถขายหน่วยลงทุนได้ประมาณ 911 ล้านบาท จากมูลค่าโครงการ 1,000 ล้านบาท ซึ่งนับว่าค่อนข้างประสบความสำเร็จ